Document ID: 31976D0161

PADOMES LĒMUMS
(1975. gada 8. decembris),
ar ko ievieš kopēju procedūru Kopienas vides informācijas avotu uzskaitījuma izveidei un pastāvīgai atjaunināšanai
(76/161/EEK)
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu, un jo īpaši tā 235. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu[1],
ņemot vērā Ekonomikas un sociālo lietu komitejas atzinumu[2],
tā kā Eiropas Kopienu rīcības programma vides jomā[3] paredz pastāvīgas vides informācijas avotu uzskaites sagatavošanu, kā arī tās kā Kopienas ieguldījuma iekļaušanu ANO Vides programmas Starptautiskajā uzziņu sistēmā (SUS), citās attiecīgās starptautiskajās sistēmās un Eiropas Dokumentācijas tīklā, kas minēts Padomes 1975. gada 18. marta Lēmumā 75/200/EEK, ar ko tiek pieņemts Kopienas sākotnējais trīs gadu rīcības plāns zinātniskās un tehniskās informācijas un dokumentācijas jomā[4];
tā kā šī uzskaite varētu Kopienā veicināt pieeju esošajiem informācijas avotiem visiem lietotājiem, īpaši tiem, kas atbildīgi par vides uzraudzību, aizsardzību un pārvaldību; tā kā tā varētu ļaut noteikt, kāda informācijas avotu koordinācija vai saskaņošana būtu vēlama, ierosināt jaunu informācijas sistēmu radīšanu saskaņā ar vēl neaptvertām prasībām un iekļaut šos avotus saskaņotā Eiropas tīklā;
tā kā šāda uzskaite šķiet nepieciešama, lai kopējā tirgus darbības kontekstā sasniegtu vienu no Kopienas mērķiem vides aizsardzības un dzīves kvalitātes jomā; tā kā rīcības pilnvaras šajā jautājumā nav paredzētas Līgumā;
tā kā šai uzskaitei, ko Komisija publicēs kā Kopienas vides informācijas avotu uzskaitījumu, jāsniedz ziņas par katras dalībvalsts zinātniskās un tehniskās informācijas un dokumentācijas centriem, speciālistu centriem un neatkarīgiem ekspertiem, kā arī esošiem vai plānotiem zinātniskiem projektiem;
tā kā, lai varētu sagatavot šādu uzskaitījumu, dalībvalstīm jānosūta Komisijai informācija saistībā ar dažādiem valsts informācijas avotiem; tā kā jāizveido arī uzskaitījuma atjaunināšanas procedūra,
IR PIEŅĒMUSI ŠO DIREKTĪVU.
1. pants
Ar šo tiek izveidota kopēja procedūra Kopienas vides informācijas avotu uzskaitījuma sagatavošanai un atjaunināšanai.
Šajā uzskaitījumā ietver katras dalībvalsts:
- zinātniskās un tehniskās informācijas un dokumentācijas centru un dienestu sarakstu,
- speciālistu centru un neatkarīgo ekspertu sarakstu,
- esošo vai plānoto zinātnisko projektu sarakstu.
2. pants
Dalībvalstis apkopo informāciju, kas prasīta pielikumā iekļautajā anketā, un nosūta šo informāciju Komisijai tādā veidā un formā, kas atbilst Komisijas prasībām.
Informāciju apkopo katru gadu, lai varētu atjaunināt uzskaitījumu. Informāciju nosūta Komisijai ne vēlāk kā četrus mēnešus pēc apsekojuma gada beigām.
3. pants
Katra dalībvalsts izraugās valsts iestādi, kas būs atbildīga par 1. un 2. pantā minētās informācijas apkopošanu un nosūtīšanu Komisijai, un par to attiecīgi informē Komisiju.
4. pants
Komisija izstrādā programmatūru un 1. un 2. pantā minētās informācijas indeksēšanas un kodēšanas metodes. Tā uzņemas šīs informācijas automatizētu apstrādi un nodrošina dalībvalstis ar uzskaitījuma kopiju magnētiskajā lentē vai jebkādā citā vidē, un ar tās izmantošanai nepieciešamo programmatūru.
5. pants
Komisija nosūta ANO Vides programmas Starptautiskajai uzziņu sistēmai magnētisko lenti, kas satur attiecīgo informāciju, ar ko dalībvalstis vēlas nodrošināt šo sistēmu.
6. pants
Ņemot vērā visu gūto pieredzi, Komisija sadarbībā ar 3. pantā minētajām kompetentajām valsts iestādēm var pārskatīt informācijas sarakstu, kas veido uzskaitījumu, un uzskaites metodes, ievērojot tos pasākumus, ko Kopiena veikusi, lai saskaņotu zinātnisko projektu uzskaitījumus.
7. pants
Dalībvalstis pirmoreiz nosūta informāciju, kas prasīta pielikumā iekļautajā anketā, trīs mēnešu laikā kopš šī lēmuma publicēšanas Eiropas Kopienu Oficiālajā Vēstnesī.
8. pants
Šis lēmums ir adresēts dalībvalstīm.
Briselē, 1975. gada 8. decembrī

Labels: 12
4
20